Η Νάντια Καλαρά είναι εικαστικός καλλιτέχνης. Το έργο της επιχειρεί να δημιουργήσει ένα διάλογο μεταξύ ιστορίας, τοπίου και αρχιτεκτονικής. Πραγματεύεται την έννοια του αποσπάσματος, την εμπειρία του ερειπίου, χρησιμοποιεί την περιήγηση ως μεθοδολογικό και δημιουργικό εργαλείο, σχολιάζει τη λειτουργία του φωτογραφικού μέσου, την εναλλαξιμότητα ανάμεσα στο πρωτότυπο και τα αντίγραφά του, τις ανακατασκευές, τις προσομοιώσεις του. Συχνά, η εκθεσιακή διάταξη επιχειρεί να δημιουργήσει μια σύνθετη αντιληπτική κατάσταση θέασης, επίσκεψης και ανάγνωσης. Καλεί τον θεατή σε μια ανασυγκρότηση του νοήματος του χώρου διατυπώνοντας σχόλια πάνω στη φύση και τη συνθήκη της αναπαράστασης. Είναι διδάκτωρ του Τμήματος Αρχιτεκτόνων του Πανεπιστημίου Θεσσαλίας, κάτοχος μεταπτυχιακού τίτλου MA in Fine Arts, School of Art and Design, University of East London και απόφοιτος του Τμήματος Εικαστικών και Εφαρμοσμένων Τεχνών της Σχολής Καλών Τεχνών του Α.Π.Θ. Είναι αναπληρώτρια καθηγήτρια στο Τμήμα Αρχιτεκτόνων της Πολυτεχνικής Σχολής του Α.Π.Θ. στη Θεσσαλονίκη, όπου ζει και εργάζεται. <https://nadiakalara.com/>

Το αυξανόμενο ενδιαφέρον των τελευταίων χρόνων για τις δυνατότητες του εικαστικού βιβλίου (artist book), η σημαντική εκθεσιακή δραστηριότητα που εστιάζει σε αυτό, η συχνή, παράπλευρη παρουσία του σε πολλά εικαστικά έργα, κάποια σύγχρονη τάση προς την αυτό-έκδοση ως δυνατότητα παρέμβασης στη δημόσια σφαίρα και ως δυνατότητα διατύπωσης θεσμικής κριτικής, είναι οι κύριοι λόγοι για τους οποίους εστιάζουμε σε αυτό. Η διάλεξη με τίτλο «Ο χώρος της σελίδας» εξετάζει τα εικαστικά βιβλία ως υβριδικά αντικείμενα που προκύπτουν από ένα ευρύτατο φάσμα τεχνικών και ως ένα εικαστικό και αρχιτεκτονικό «υπερμέσο».Η Νάντια Καλαρά είναι προσκεκλημένη του 1ου εργαστήριο ζωγραφικής, στο πλαίσιο του μαθήματος ζωγραφικής του 2ου έτους με διδάσκοντες τον κ. Βασίλειο Ζωγράφο και την Παναγιώτα Ανδριάκαινα. Η διάλεξη είναι ανοιχτή στο κοινό.